Stellenbosch-bylmoorde: Inbraak by speurtak wat saak ondersoekDie Van Breda-gesin: Marli (16) en haar ma Teresa staan voor. Henri (20), Rudi (22) en hul pa, Martin staan agter. Foto: Facebook Die polisie wou nie Woensdag bewerings bevestig dat bewysstukke en inligting, wat verband hou met die ondersoek na die De Zalze-bylmoorde, tydens ŉ inbraak gesteel is nie. Lt.kol. André Traut, polisiewoordvoerder, het aan Maroela Media bevestig daar is Saterdag by die polisie se speurtak in Stellenbosch ingebreek. Traut het gesê ŉ rekenaar en ander items is gesteel. Hy wou egter nie uitbrei of enige bewysstukke gesteel is nie en wou nie ŉ navraag beantwoord oor die moontlikheid dat die gesteelde items met die De Zalze-bylmoorde verband hou nie. Volgens Traut is van die gesteelde items tydens ŉ polisieondersoek teruggekry. Geen verdagtes is nog in hegtenis geneem in verband met die voorval nie. Martin van Breda (55), sy vrou, Teresa (54) en hul seun, Rudi (22), is in Januarie in hul huis op die De Zalze-gholflandgoed in Stellenbosch met ŉ byl vermoor, terwyl hul dogter, Marli (16) en seun, Henri (20), die aanval oorleef het. Marli is ernstig beseer in die aanval.